হনুমানের কামড়ে আহত এএসআই!

সিউড়ি: ডিউটি করতে গিয়ে হনুমানের কামড়ে আহত সিউড়ি (Siuri) থানার এএসআই (ASI) । ঘটনায় আহতের নাম সন্তোষ চৌধুরী। জানা যাচ্ছে, এদিন তিলপাড়া সংলগ্ন সিউড়ির রামকৃষ্ণ শিল্প বিদ্যাপীঠে ডিউটি করছিলেন সন্তোষ বাবু। তখনই একটি হনুমান এসে কাঁধের উপর উঠে বসেছিল। আর তারপরেই তার গালে কামড় দেয়। তড়িঘড়ি তাঁকে সিউড়ি হাসপাতালে নিয়ে যাওয়া হয়। প্রাথমিক চিকিৎসার পর তাঁকে ছেড়ে দেওয়া হয়।

প্রসঙ্গত, সিউড়ি তিলপাড়া ব্যারেজে ১৭ মার্চ ডিউটি করতে গিয়ে কামড় খান শেখ আশরাফ নামে এক সিভিক ভলেন্টিয়ার । ব্যারেজ সংলগ্ন জাতীয় সড়কে তিনি যখন ট্রাফিক সামলাচ্ছিলেন তখন হঠাৎই হনুমানটি ঝাঁপিয়ে তার নাকে কামড়ে দেয়। এরপরে তাকে তড়িঘড়ি সিউড়ি সুপার স্পেশালিটি হাসপাতাল নিয়ে যাওয়া হয় চিকিৎসার জন্য।

আরও পড়ুন: আমন আলি থেকে বিক্রম ঘোষ, ‘নাদ’ ফেস্টিভ্যালে চাঁদের হাট

ঘটনায় স্থানীয় বাসিন্দাদের দাবি, ” এই প্রথম নয় , এর আগেও অনেক জনকে কামড়েছে এই হনুমান। এখন ওই রাস্তা দিয়ে বেরোতেই আমাদের ভয় লাগছে । ”

অন্যদিকে এই হনুমানের আতঙ্কে বন্ধ রাখতে হচ্ছে সেচ দফতরের অফিসের দরজাও। কর্মী সুখেন বন্দোপাধ্যায় জানান, ” মাস চারেক আগে থেকে এই হনুমানটিকে আমরা দেখছি। কখনো অফিসে ঢুকে পেন নিয়ে চলে যাওয়া। কখনো টেবিলে বা কাঁধে এসে বসে যাওয়া। একবার তো আমাদের এক কর্মীর মোবাইল নিয়ে চলে গিয়েছিল। পরে একটা জায়গায় সে মোবাইল ফেলে দিলে আমরা তা নিয়ে আসি। তাই এখন আতঙ্কে অফিসের দরজা বন্ধ করেই আমাদের কাজ করতে হচ্ছে। ”

ডিএফও রাহুল কুমার বলেন, ” ঘটনাটি জানার পর আমি রেঞ্জ অফিসার কে নির্দেশ দিয়েছি। বিষয়টি দেখার জন্য। ”

দেখুন অন্য খবর